Prasasti Larung

Prasasti Larung (Jawi: ڤراسستي لاروڠ), atau juga dikenali sebagai Teks Keranda (Jawi: تيك س كرندا), ialah himpunan mentera pengebumian Mesir purba yang diukir atau tulis pada keranda yang berasal daripada awal Zaman Pertengahan Pertama Mesir. Sebahagian daripada teks ini diambil daripada Prasasti Ahram, yang digunakan untuk kerabat diraja sahaja, tetapi ditambah unsur-unsur baharu berkenaan hasrat dan kemahuan biasa, menunjukkan bahawa ia digunakan oleh rakyat biasa. Orang Mesir biasa yang mampu membeli sebuah keranda akan dapat kebenaran untuk menggunakan mantera pengebumian ini, dan bukan firaun seorang sahaja lagi dapat hidup abadi di alam akhirat.

Seperti nama teks keranda nyatakan, ia ditulis pada keranda dari zaman Kerajaan Pertengahan dengan kira-kira 1,185 mantera. Ia juga kadangkala ditulis pada dinding makam, stele, takar kanopi, papirus dan topeng mumia. Oleh kerana ruang untuk menulis amat terhad, mantera sering dipendekkan, sekali gus menghasilkan versi panjang dan versi pendek yang kemudiannya diserap ke dalam Kitab Orang Mati.

Isi kandungan 
Tidak seperti Prasasti Ahram yang menumpukan konsep alam syurga, teks Prasasti Larung menumpukan tentang alam akhirat yang diperintah oleh dewa Osiris, dalam tempat dipanggil Duat. Hidup sesudah mati diberi kepada semua orang, dan si mati juga digelar sebagai "Osiris-[nama]". Alam si mati ini dikata penuh dengan makhluk berbahaya, perangkap jerat, dan jerangkap samun yang si mati harus harungi. Mantera yang tertulis dalam Prasasti Larung membenarkan si mati untuk melindungi diri mereka daripada bahaya tersebut dan daripada mati sekali lagi.

Dalam teks prasasti juga tertulis bahawa setiap orang akan dihakimi oleh Osiris dan ahli jurinya dengan melihat pahala dan dosa setiap individu. Ia nyatakan bahawa sebuah neraca akan digunakan dan menjadi saat tergemuruh dalam Kitab Orang Mati. Teks juga ada tuliskan kerisauan mereka yang masih hidup, seperti bekerja mencucuk tanam, dan mantera untuk mengelak si mati daripada harus melakukan tugasan yang tidak diingini.

Prasasti Larung menggabungkan mantera dengan upacara untuk perlindungan si mati, untuk hasrat dalam hidup seterusnya, untuk perubahan bentuk dan penyatuan ba (jiwa) dan akh (jasad) yang aman, dan banyak lagi. Juga, ada maklumat tentang rupa alam si mati, pemandangan ia dan ahli-ahlinya. Contohnya Sekhet Hotep (Bendang sentosa), denai Rostau dan mahligai Osiris.

Contoh 
Teks prasasti larung 1130 ialah percakapan dewa suria Ra, yang berkata:

 Sambut dengan aman! Aku mengulang kepada kalian jasa baik yang hatiku telah berbuat demiku daripada semasa dalam belitan ular, untuk mendiamkan sengketa...
 Telah kuciptakan empat bayu, supaya setiap insan dapat bernafas ikut kehendaknya...
 Telah kuciptakan banjir hebat, supaya yang lemah dapat manfaat daripadanya seperti yang kuat...
 Telah kuciptakan setiap insan sama seperti saudaranya; dan bukanlah aku yang perintah mereka untuk berbuat jahat. Sebaliknya hati merekalah yang ingkar kata-kataku...
 Telah kuciptakan dewa-dewi daripada titik peluhku, dan manusia daripada air mataku.

Teks prasasti larung 1031 dipercakapkan oleh si mati, yang berkata:

 Akan aku belayar dengan selamat dalam perahuku, akulah tuan keabadian dalam merentas angkasa.
 Tidak kurasa gentar dalam hatiku, kerana Hu dan Hike akan tewaskan makhluk jahat untukku.
 Akan kusaksi tanah cahaya, akanlah aku hidup dalamnya...

 Beri laluan buat aku, supaya aku dapat lihat Nun dan Amun! Kerana akulah Akh yang melepasi penjaga gerbang...

 Aku sedia dan pasti dapat buka pintu ini!
 Bagi barangsiapa yang tahu akan mantera ini, dia akan jadi seperti Ra di langit timur, seperti Osiris di alam kubur. Dia akan turun ke lingkaran api, tanpa langsung dijilat api!

Kitab Dua Tuju 
Beberapa keranda dari kota mayat zaman Mesir Pertengahan di Deir el-Bersha mempunyai gambaran alam selepas mati, sekali dengan mantera untuk melepasi alam Duat. Himpunan ini, yang digelar Kitab Dua Tuju/Arah, ialah peta alam kubur Mesir purba pertama yang dijumpai. Kitab Dua Tuju lebih tua daripada kitab-kitab alam kubur dari Kerajaan Baharu dan juga Kitab Orang Mati, di mana maklumat tentang pandu haluan di alam kubur menjadi pokoknya. Dua arah yang digambarkan ialah haluan darat dan air, dipisahkan dengan sebuah laut berapi, yang menghala ke denai Rostau dan mahligai Osiris.

Lihat juga 

Prasasti Ahram
 Kitab Orang Mati
 Upacara pembukaan mulut

Rujukan

Bibliografi 

 Raymond O. Faulkner, "The Ancient Egyptian Coffin Texts",    , 3 jilid., 1972-78. 
 Buku-buku Mesir Kuno Purba, Erik Hornung,     
 The Egyptian Coffin Texts, disunting oleh Adrian De Buck dan Alan Gardiner dan diterbitkan oleh University of Chicago Oriental Institute 
 Jilid 1, Teks Mantera 1-75 
 Jilid 2, Teks Mantera 76-163 
 Jilid 3, Teks Mantera 164-267 
 Jilid 4, Teks Mantera 268-354 
 Jilid 5, Teks Mantera 355-471 
 Jilid 6, Teks Mantera 472-787 
 Jilid 7, Teks Mantera 787-1185 
 Jilid 8, Salinan Prasasti Ahram dari Kerajaan Pertengahan

Pautan luar 

 Teks Prasasti Larung 
 The Ancient Egyptian Coffin Texts, Bhg I
 The Ancient Egyptian Coffin Texts, Bhg II
 The Ancient Egyptian Coffin Texts, Bhg III